Dôvodová správa
I. Všeobecná časť
Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 425/2000 Z. z., ktorým sa ustanovujú podrobnosti o technických požiadavkách na energetickú účinnosť a postupoch posudzovania zhody na elektrické chladničky a mrazničky pre domácnosť a ich kombinácie sa vydáva na základe splnomocnenia v § 9 ods. 3 a § 12 ods. 8 zákona č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov v znení zákona č. 436/2001 Z. z. Prechod z centrálne riadenej ekonomiky na trhovú si vyžaduje právne upraviť podmienky, po ktorých splnení možno uvádzať na trh výrobky, ktoré môžu predstavovať riziko pre používateľa výrobkov, najmä v oblasti právom chránených záujmov.
Nutnosť vypracovania novej právnej úpravy v oblasti skúšobníctva a posudzovania zhody výrobkov z hľadiska chladničiek a mrazničiek vyplýva z požiadaviek Komisie Európskej únie vyžadovaných v rámci implementácie európskej legislatívy vnútorného trhu do národnej legislatívy Slovenskej republiky najneskôr do konca roku 2002. Nariadenie vlády vytvorí slovenským exportérom podmienky rovnakého vstupu na zahraničný trh a konštituuje nástroje podmieňujúce úspešný vývoz do Európskej únie, Európskeho združenia voľného obchodu a v rámci TBT WTO aj do celého sveta. Tento návrh nariadenia vlády Slovenskej republiky, spolu s ďalšími nariadeniami vlády Slovenskej republiky vychádza z požiadaviek a princípov obchodovania medzi Slovenskou republikou a štátmi Európskej únie, požiadaviek, ktoré Slovenská republika má spĺňať ako člen svetovej obchodnej organizácie, ako aj záväzkov, ktoré Slovenskej republike vyplývajú z Európskej dohody o pridružení najmä z článku 75, ktorý zaväzuje Slovenskú republiku na dosiahnutie plnej zhody s technickými predpismi Európskeho Spoločenstva, s európskou normalizáciou a postupmi posudzovania zhody.
Význam navrhovaného nariadenia vlády treba vidieť v tom, že je v súlade s porovnateľnými mechanizmami v iných štátoch a bude pôsobiť preventívne v záujme ochrany spotrebiteľov pred výrobkami alebo službami, ktoré by mohli ohroziť ich životy, zdravie, či majetok.
Prijatie tohto nariadenia vlády Slovenskej republiky je v súlade s Ústavou Slovenskej republiky, zákonmi a ostatnými všeobecne záväznými právnymi predpismi. Nariadenie vlády, ktorým sa ustanovujú podrobnosti o technických požiadavkách a postupoch posudzovania zhody emisií hluku zariadení používaných vo vonkajšom priestore nebude mať svojim obsahom nároky na štátny rozpočet, čo nám potvrdilo aj ministerstvo financií Slovenskej republiky vo svojom liste č. 8136/2002-81 zo dňa 23. 4. 2002. Taktiež nebude mať vplyv na zamestnanosť. Rozhodne však bude mať pozitívny vplyv na životné prostredie, nakoľko zabezpečí menej emisii.

Doložka zlučiteľnosti nariadenia vlády s právom Európskych spoločenstiev a právom Európskej únie
1.	Navrhovateľ nariadenia vlády: Úrad pre normalizáciu, metrológiu a skúšobníctvo Slovenskej republiky.
2.	Názov návrhu: Nariadenie vlády Slovenskej republiky, ktorým sa mení a dopĺňa nariadenie vlády Slovenskej republiky č. 425/2000 Z. z., ktorým sa ustanovujú podrobnosti o technických požiadavkách na energetickú účinnosť a postupoch posudzovania zhody na elektrické chladničky a mrazničky pre domácnosť a ich kombinácie.
3.	Dokumenty podľa ktorých je návrh nariadenia vlády SR prioritou:
a)	Národný program pre prijatie acquis communautaire; problematika navrhovaného nariadenia vlády napĺňa tiež priority čl. 75 („normy a posudzovanie zhody“) Európskej dohody o pridružení uzatvorenej medzi Európskymi spoločenstvami a ich členskými štátmi na jednej strane a Slovenskou republikou na strane druhej (ďalej len „ED“), prioritné oblasti aproximácie práva; patrí tiež medzi prioritné oblasti aproximácie práva obsiahnuté v článku 70 Európskej dohody o pridružení uzatvorenej medzi Európskymi spoločenstvami a ich členskými štátmi na jednej strane a Slovenskou republikou na strane druhej („technické predpisy a normy“),
b)	spadá do kapitoly č. 1 Slobodný pohyb tovaru, kde sa predpokladá podpísanie Protokolu k Európskej dohode o pridružení O Európskom posudzovaní zhody a akceptácii priemyslových výrobkov, vzhľadom na to, že pokrýva riziká v oblastiach, kde máme záujem o zahraničné investície (ktoré by mali v Slovenskej republike nájsť rovnaké technické požiadavky na zariadenia ako v Európskej únii), ako aj preto, že chceme byť dôveryhodnými obchodnými partnermi v bezpečnosti určených výrobkov. Zavedenie rovnakých technický požiadaviek na tieto zariadenia znamená nielen odstránenie administratívnych prekážok pre dovoz investičných celkov, ale aj istotu, že k nám nebudú dodávané staré typy, ktoré už nevyhovujú požiadavkám vnútorného trhu EÚ. Do pripravovaného Protokolu k ED o posudzovaní zhody a akceptácii priemyslových výrobkov (PECA) je možné toto nariadenie vlády zahrnúť pre jeho úplnú implementáciu,
4.	Pramene primárneho práva EÚ:
a)	v práve Európskej únie je problematika návrhu nariadenia vlády upravovaná Smernicou Európskeho parlamentu a Rady č. 96/57/ES z 3. septembra 1996 o požiadavkách na energetickú účinnosť chladničiek a mrazničiek pre domácnosť a ich kombinácií. Ide o smernicu nového prístupu prijatú na základe čl. 100a Zmluvy o EHS (teraz čl. 95 Amsterdamskej zmluvy). Z hľadiska aproximácie práva členských štátov predstavuje táto smernica úplnú harmonizáciu.
5.	Vyjadrenie stupňa kompatibility s právnou normou Európskej únie: Návrh nariadenia vlády, ktorým sa mení a dopĺňa nariadenie vlády Slovenskej republiky č. 425/2000 Z. z., ktorým sa ustanovujú podrobnosti o technických požiadavkách na energetickú účinnosť a postupoch posudzovania zhody na elektrické chladničky a mrazničky pre domácnosť a ich kombinácie, k zákonu č. 264/1999 Z. z. v znení zákona 436/2001 Z. z. je plne kompatibilný so Smernicou Európskeho parlamentu a Rady č. 96/57/ES z 3. septembra 1996 o požiadavkách na energetickú účinnosť chladničiek a mrazničiek pre domácnosť a ich kombinácií.
6.	Kapitola 01 Slobodný pohyb tovaru Smernica Európskeho parlamentu a Rady č. 96/57/ES z 3. septembra 1996 o požiadavkách na energetickú účinnosť chladničiek a mrazničiek pre domácnosť a ich kombinácií, gestor ÚNMS SR, preklad je v databáze Centrálnej prekladateľskej jednotky sekcie Inštitút pre aproximáciu práva Úradu vlády Slovenskej republiky.
II. Osobitná časť
K bodu 1
Vloženie ustanovenia, ktorým bude každému hneď jasné, ktorá smernica Európskych spoločenstiev sa transponuje do právneho poriadku Slovenskej republiky.
K bodu 2 a 3
Úprava textu v súvislosti s novelou zákona a doplnenie pojmu splnomocnenca.
K bodu 4
Vypustenie ustanovenia o potrebe vydávania vyhlásenia o zhode výlučne v štátnom jazyku zodpovedá potrebám umožniť vydávanie aj v iných jazykoch z dôvodu vývozu určených výrokov do zahraničia, kedy je potrebné vydávať vyhlásenie o zhode v jazyku prijímajúcej krajiny.
K bodu 5 a 6
Úprava textu v súvislosti s novelou zákona a doplnenie pojmu splnomocnenca.
K bodu 7
Oprava textu prílohy č. 1.
K bodu 8
Úprava textu prílohy č. 2 v súvislosti s novelou zákona a doplnenie pojmu splnomocnenca.
K bodu 9
Úprava textu prílohy č. 2 v súvislosti s novelou zákona.
K bodu 10 až 12
Opravy a doplnenia pojmov dovozca a splnomocnenec.
K bodu 13
Údaje vyplývajúce z § 3 ods. 4 zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky.
K Čl. II
Účinnosť nariadenia sa navrhuje dňa 1. júla 2002.